มูดี้ส์ไม่ปรับเพิ่มอันดับให้ไทย
มูดี้ส์เผยยังไม่ปรับเพิ่มอันดับเครดิตของไทยหากการเมืองภายในประเทศยังไม่สงบ
3 พ.ค. 2553

มูดี้ส์เผยยังไม่ปรับเพิ่มอันดับเครดิตของไทยหากการเมืองภายในประเทศยังไม่สงบ
ในการประชุมประจำปีสภาผู้ว่าการธนาคารพัฒนาเอเชีย ครั้งที่ 43 ณ เมืองทาซแคนท์ ประเทศอุซเบกิสถาน เมื่อวันที่ 1 พฤษภาคม 2553 นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะได้หารือระดับทวิภาคีกับนาย Tom Byrne, Senior Vice President บริษัทจัดอันดับเครดิต Moody’s ซึ่งสรุปสาระสำคัญ
โดยนายจักรกฤศฏิ์ ได้อธิบายสภาวะเศรษฐกิจของประเทศโดยทั่วไปซึ่งตัวเลขเศรษฐกิจมีการพัฒนาในระดับที่น่าพอใจ ตัวเลขส่งออกเพิ่มขึ้น อัตราการเจริญเติบโตทางเศรษฐกิจเพิ่มขึ้น ตัวเลขหนี้สาธารณะต่อGDP ต่ำกว่าที่คาด รวมทั้งทุนสำรองระหว่างประเทศอยู่ในระดับสูง          นอกจากนี้ ยังได้ชี้แจงอีกว่า รัฐบาลมีนโยบายที่จะยกเลิกพระราชบัญญัติให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 วงเงิน 400,000 ล้านบาท เนื่องจากการจัดเก็บรายได้สูงขึ้นกว่าที่ตั้งเป้าไว้ สำหรับปัญหาทางการเมืองซึ่ง Moody’s ได้ให้ความสนใจเป็นพิเศษโดยสอบถามถึงสถานการณ์ว่าจะจบลงอย่างไรและมีแนวทางในการแก้ปัญหาในระยะสั้นและระยะยาวอย่างไร ซึ่งนายจักรกฤศฏิ์ได้อธิบายว่า รัฐบาลพยายามใช้การเจรจากับกลุ่มผู้ชุมนุมเพื่อสร้างความเข้าใจและหาแนวทางแก้ไขปัญหาทางการเมืองด้วยการเมืองเพื่อไม่ให้เกิดความสูญเสีย และพยายามแก้ไขปัญหาให้ประชาชนได้รับผลกระทบน้อยที่สุด          นอกจากนี้ รัฐบาลได้ออกมาตรการช่วยเหลือเยียวยาประชาชนซึ่งได้รับผลกระทบจากการชุมนุมดังกล่าว ซึ่งหากสามารถแก้ไขปัญหาได้เร็วก็จะไม่ส่งผลกระทบต่อเศรษฐกิจมากนัก แต่หากปัญหายืดเยื้อย่อมที่จะส่งผลต่อการเจริญเติบโตทางเศรษฐกิจของประเทศ          อย่างไรก็ดี นาย Tom Byrne เห็นว่า สถานการณ์ทางการเมืองที่ยังไม่สงบเรียบร้อยในประเทศไทยเป็นปัจจัยสำคัญที่บริษัท Moody’sยังไม่สามารถปรับเพิ่มระดับเครดิตให้กับประเทศไทยได้ ทั้งนี้ บริษัท Moody’s มีกำหนดที่จะเดินทางมาเก็บตัวเลขทางเศรษฐกิจ ณ ประเทศไทยในวันที่ 20 พฤษภาคม 2553 หากสถานการณ์ทางการเมืองยังไม่กลับสู่ภาวะปกติการเดินทางดังกล่าวจำเป็นต้องเลื่อนออกไปก่อน เนื่องจากเป็นไปตามระเบียบการรักษาความปลอดภัยให้กับเจ้าหน้าที่ของบริษัท ซึ่งการยกเลิกการเดินทางมายังประเทศไม่ได้หมายความว่าบริษัทจะปรับลดระดับเครดิตของประเทศ          ในการนี้ การหารือทวิภาคีกับสถาบันการเงินต่างประเทศอื่นๆ อาทิ ธนาคาร UBS Investment, Asia บริษัท Mitsubishi UFJ Securities Co., Ltd องค์กร AFD ธนาคาร Credit Agricole บริษัท Mizuho Securities และธนาคาร Citi นายจักรกฤศฏิ์ ได้อธิบายภาพรวมสภาวะเศรษฐกิจประเทศไทย นโยบายของรัฐบาลในการระดมทุนเพื่อการลงทุนต่างๆ รวมทั้งแนวทางของรัฐบาลในการแก้ไขปัญหาทางการเมืองและแนวทางในการช่วยเหลือประชาชนที่ได้รับผลกระทบจากการชุมนุมด้วย